L-ibliet tal-Leviti U l-Mulej kellem lil Mosè fil-wita ta' Mowab ħdejn il-Ġordan, biswit Ġeriko: "Ordna lil ulied Iżrael biex jagħtu lil-Leviti bliet minn sehemhom, biex joqogħdu fihom, u magħhom jagħtuhom għall-mergħa l-art ta' madwarhom. L-ibliet ikunu biex joqogħdu fihom u l-art ta' madwarhom għall-bhejjem, għall-ġid tagħhom u bżonnijiet oħra tal-ħajja. L-art ta' madwar l-ibliet, li tagħtu lil-Leviti mis-swar 'il barra, tkun ta' elf driegħ dawramejt. Fuq in-naħa tal-Lvant tkejlu elfejn driegħ minn nofs il-belt, elfejn driegħ in-naħa ta' Nofsinhar, elfejn driegħ in-naħa tat-Tramuntana, u elfejn driegħ in-naħa tal-Punent, bil-belt fin-nofs; din tkun l-art għalihom madwar l-ibliet. "L-ibliet li tagħtu lil-Leviti jkunu s-sitt ibliet tal-kenn, fejn min joqtol jista' jistkenn fihom, u magħhom tagħtu wkoll tnejn u erbgħin oħra. B'kollox tagħtu lil-Leviti tmienja u erbgħin belt bl-art ta' madwarhom. U meta tiġu biex tagħtu l-ibliet lil-Leviti mill-wirt ta' wlied Iżrael, tieħdu ħafna mingħand min għandu ħafna, u ftit minn min għandu ftit; kulħadd jagħti mill-ibliet tiegħu skont is-sehem li jmissu." L-ibliet tal-kenn U l-Mulej kellem lil Mosè u qallu: "Kellem lil ulied Iżrael u għidilhom: Intom se taqsmu għan-naħa l-oħra tal-Ġordan fl-art ta' Kangħan. Tagħżlu xi bliet tal-kenn, fejn il-qattiel li jkun qatel lil xi ħadd bla ma jkun irid, ikun jista' jistkenn. Dawn l-ibliet iservu ta' kenn minħabba l-eqreb bniedem lejn il-mejjet bid-dritt tal-vendetta , u l-qattiel ma jmutx qabel ma jressquh quddiem il-ġemgħa għall-ġudizzju. Sitta jkunu dawn l-ibliet tal-kenn li tagħżlu: tlieta tagħżluhom in-naħa l-oħra tal-Ġordan, u t-tlieta l-oħra fl-art ta' Kangħan, bliet tal-kenn. Dawn is-sitt ibliet tal-kenn iservu għal ulied Iżrael, għall-barrani u għal min jgħix f'nofskom, biex fihom jistkenn kull min ikun qatel lil xi ħadd bla ma ried. "Jekk ikun darbu b'xi ħaġa tal-ħadid, u dak imut, ikun ħati ta' qtil, u jagħtuh il-mewt. Jekk ikun darbu b'ġebla tal-iżbandola li biha wieħed jista' jmut, u jmut, ikun ħati ta' qtil, u l-qattiel jagħtuh il-mewt. U jekk ikun darbu b'għuda f'idu li biha wieħed jista' jmut, u jmut, ikun ħati ta' qtil, u l-qattiel jagħtuh il-mewt. L-eqreb lejn il-mejjet jitħallas hu minn demmu, u joqtol lill-qattiel hu stess meta jiltaqa' miegħu. "Jekk xi ħadd jolqot lil xi ħaddieħor b'mibegħda, jew iwaddablu xi ħaġa għax irid u jmut, jew jekk jidorbu b'idejh għax għadu tiegħu u jmut, lil min darbu jagħtuh il-mewt, għax ikun ħati ta' qtil; u l-qarib tal-mejjet li għandu l-jedd li jitħallas minn demmu, joqtlu hu meta jiltaqa' miegħu. "Imma jekk ikun darbu bla ħsieb, bla mibegħda, jew waddablu xi ħaġa bla ma jkun ried: jew bla ma jkun rah tefagħlu xi ġebla li biha seta' jmut, u jmut, mingħajr ma jkun l-għadu tiegħu jew ikun irid jagħmillu d-deni, tagħmel ġustizzja l-ġemgħa bejn il-qattiel u qarib il-mejjet bil-jedd tal-vendetta ta' demmu skont dawn il-liġijiet. Il-ġemgħa teħles il-qattiel minn id qarib il-mejjet u tibagħtu lura fil-belt tal-kenn fejn ikun stkenn, u jibqa' hemm sakemm imut il-qassis il-kbir ikkonsagrat biż-żejt imqaddes. Imma jekk il-qattiel joħroġ minn truf il-belt tal-kenn tiegħu, u l-qarib, li għandu l-jedd tal-vendetta, isibu barra l-belt tal-kenn u joqtlu, dan ma jkunx ħati ta' demmu; għax il-qattiel għandu jibqa' fil-belt tal-kenn sal-mewt tal-qassis il-kbir ikkonsagrat, u mbagħad jista' jerġa' lura fl-art tiegħu. "Dawn il-liġijiet għall-ġustizzja jseħħu għall-ġenerazzjonijiet kollha u kull fejn tgħammru. "Kull min joqtol lil xi ħadd, jagħtuh il-mewt fuq kliem ix-xhieda; xhud wieħed ma jkunx biżżejjed biex joqtlu bniedem. "Tiħdux flus biex teħilsu qattiel mill-mewt, għax hu jistħoqqlu l-mewt, u għandu jmut. Lanqas ma għandkom tieħdu flus għal dak li jkun stkenn fil-belt tal-kenn, biex jerġa' jmur f'artu qabel ma jmut il-qassis il-kbir. "La ttebbax l-art li intom tkunu fiha, għax id-demm itebba' l-art u ma titnaddafx mid-demm imxerred fuqha ħlief bid-demm ta' min ikun xerrdu. Tniġġsux l-art li tgħammru fiha għax jien ngħammar ukoll fiha: Jiena l-Mulej li ngħammar f'nofs ulied Iżrael."